sagorsarker/bangla-wikipedia huggingface dataset:
জাপান জাতীয় ফুটবল দল

জাপান জাতীয় ফুটবল দল () হচ্ছে আন্তর্জাতিক ফুটবলে জাপানের প্রতিনিধিত্বকারী পুরুষদের জাতীয় দল, যার সকল কার্যক্রম জাপানের ফুটবলের সর্বোচ্চ নিয়ন্ত্রক সংস্থা জাপান ফুটবল অ্যাসোসিয়েশন দ্বারা নিয়ন্ত্রিত হয়। এই দলটি ১৯২১ সাল হতে ফুটবলের সর্বোচ্চ সংস্থা ফিফার এবং ১৯৫৪ সাল হতে তাদের আঞ্চলিক সংস্থা এশিয়ান ফুটবল কনফেডারেশনের সদস্য হিসেবে রয়েছে। ১৯১৭ সালের ৯ই মে তারিখে, জাপান প্রথমবারের মতো আন্তর্জাতিক খেলায় অংশগ্রহণ করেছে; জাপানের টোকিওতে অনুষ্ঠিত উক্ত ম্যাচে জাপান চীনের কাছে ৫–০ গোলের ব্যবধানে পরাজিত হয়েছে।
"নীল সামুরাই" নামে পরিচিত এই দলটি বেশ কয়েকটি স্টেডিয়ামে তাদের হোম ম্যাচগুলো আয়োজন করে থাকে। এই দলের প্রধান কার্যালয় জাপানের রাজধানী টোকিওতে অবস্থিত। বর্তমানে এই দলের ম্যানেজারের দায়িত্ব পালন করছেন হাজিমে মোরিয়াসু এবং অধিনায়কের দায়িত্ব পালন করছেন সাম্পদোরিয়ার রক্ষণভাগের খেলোয়াড় মায়া ইয়োসিদা।
জাপান এপর্যন্ত ৬ বার ফিফা বিশ্বকাপে অংশগ্রহণ করেছে, যার মধ্যে সেরা সাফল্য হচ্ছে ২০০২, ২০১০ এবং ২০১৮ফিফা বিশ্বকাপের ১৬ দলের পর্বে পৌঁছানো। অন্যদিকে, এএফসি এশিয়ান কাপেও জাপান অন্যতম সফল দল, যেখানে তারা ৪টি (১৯৯২, ২০০০, ২০০৪ এবং ২০১১) শিরোপা জয়লাভ করেছে। এছাড়াও, জাপান ২০০১ ফিফা কনফেডারেশন্স কাপে রানার-আপ হয়েছে।
ইয়াসুহিতো এন্দো, ইয়ুতো নাগাতোমো, মাসামি ইহারা, হন্ডা কেস্‌কে এবং শিনজি কাগওয়ার মতো খেলোয়াড়গণ জাপানের জার্সি গায়ে মাঠ কাঁপিয়েছেন।
ফিফা বিশ্ব র‌্যাঙ্কিংয়ে, ১৯৯৮ সালের মার্চ মাসে প্রকাশিত র‌্যাঙ্কিংয়ে জাপান তাদের ইতিহাসে সর্বোচ্চ অবস্থান (৯ম) অর্জন করে এবং ১৯৯২ সালের ডিসেম্বর মাসে প্রকাশিত র‌্যাঙ্কিংয়ে তারা ৬২তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে জাপানের সর্বোচ্চ অবস্থান হচ্ছে ৮ম (যা তারা সর্বপ্রথম ২০০১ সালে অর্জন করেছিল) এবং সর্বনিম্ন অবস্থান হচ্ছে ১২৩। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
চিলি জাতীয় ফুটবল দল

চিলি জাতীয় ফুটবল দল () হচ্ছে আন্তর্জাতিক ফুটবলে চিলির প্রতিনিধিত্বকারী পুরুষদের জাতীয় দল, যার সকল কার্যক্রম চিলির ফুটবলের সর্বোচ্চ নিয়ন্ত্রক সংস্থা চিলি ফুটবল ফেডারেশন দ্বারা নিয়ন্ত্রিত হয়। এই দলটি ১৯১৩ সাল হতে ফুটবলের সর্বোচ্চ সংস্থা ফিফার এবং ১৯১৬ সাল হতে তাদের আঞ্চলিক সংস্থা কনমেবলের সদস্য হিসেবে রয়েছে। ১৯১০ সালের ২৭শে মে তারিখে, চিলি প্রথমবারের মতো আন্তর্জাতিক খেলায় অংশগ্রহণ করেছে; আর্জেন্টিনার বুয়েনোস আইরেসে অনুষ্ঠিত উক্ত ম্যাচে চিলি আর্জেন্টিনার কাছে ৩–১ গোলের ব্যবধানে পরাজিত হয়েছে।
৪৮,৬৬৫ ধারণক্ষমতাবিশিষ্ট এস্তাদিও নাসিওনাল হুলিও মার্তিনেস প্রাদানোসে "লা রোহা" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় চিলির রাজধানী সান্তিয়াগোতে অবস্থিত। বর্তমানে এই দলের ম্যানেজারের দায়িত্ব পালন করছেন রেইনালদো রুয়েদা এবং অধিনায়কের দায়িত্ব পালন করছেন বোলোনিয়ার মধ্যমাঠের খেলোয়াড় গারি মেদেল।
চিলি এপর্যন্ত ৯ বার ফিফা বিশ্বকাপে অংশগ্রহণ করেছে, যার মধ্যে সেরা সাফল্য হচ্ছে ১৯৬২ ফিফা বিশ্বকাপের তৃতীয় স্থান অর্জন করা, যেখানে তারা যুগোস্লাভিয়াকে ১–০ গোলের ব্যবধানে পরাজিত করেছে। অন্যদিকে, কোপা আমেরিকায় চিলি অন্যতম সফল দল, যেখানে তারা ২টি (২০১৫ এবং ২০১৬) শিরোপা জয়লাভ করেছে। এছাড়াও, চিলি ২০১৭ ফিফা কনফেডারেশন্স কাপে রানার-আপ হয়েছে।
আলেক্সিস সানচেজ, গারি মেদেল, ক্লাউদিও ব্রাভো, এদুয়ার্দো বার্গাস এবং আরতুরো ভিদালের। জামরানো ও সালাস মতো খেলোয়াড়গণ চিলির জার্সি গায়ে মাঠ কাঁপিয়েছেন।
চিলি ফুটবল ফেডারেশন হচ্ছে দক্ষিণ আমেরিকার দ্বিতীয় প্রাচীন ফুটবল ফেডারেশন, এর ইতিহাস প্রায় ১০০ বছরেরও বেশি পুরোনো। চিলির বন্দর নগরী ভ্যালপারাইসোতে ১৮৯৫ সালে ১৯শে জুন তারিখে এই সংস্থাটি প্রতিষ্ঠিত হয়। ডেভিড স্কট ছিলেন সংস্থাটির প্রথম সভাপতি।
আর্জেন্টিনা, ব্রাজিল এবং উরুগুয়ের সাথে চিলি হচ্ছে কনমেবলের চার প্রতিষ্ঠাকালীন সদস্য দেশ। এই চারটি জাতীয় ফুটবল সংস্থা মিলেই ১৯১৬ সালের ৯ই জুলাই তারিখে দক্ষিণ আমেরিকার এই ফুটবল সংস্থার প্রতিষ্ঠা করেছে। এছাড়া এই তিন দেশের সাথেই চিলি এই অঞ্চলের প্রথম আঞ্চলিক ফুটবল প্রতিযোগিতা দক্ষিণ আমেরিকান চ্যাম্পিয়নশিপ অংশগ্রহণ করে, পরবর্তীতে যার নাম হয় কোপা আমেরিকা।
ফিফা বিশ্ব র‌্যাঙ্কিংয়ে, ২০১৬ সালের এপ্রিল মাসে প্রকাশিত র‌্যাঙ্কিংয়ে চিলি তাদের ইতিহাসে সর্বোচ্চ অবস্থান (৩য়) অর্জন করে এবং ২০০২ সালের ডিসেম্বর মাসে প্রকাশিত র‌্যাঙ্কিংয়ে তারা ৮৪তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে চিলির সর্বোচ্চ অবস্থান হচ্ছে ২য় (যা তারা ২০১৬ সালে অর্জন করেছিল) এবং সর্বনিম্ন অবস্থান হচ্ছে ৫৯। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
স্লোভাকিয়া জাতীয় ফুটবল দল

স্লোভাকিয়া জাতীয় ফুটবল দল () হচ্ছে আন্তর্জাতিক ফুটবলে স্লোভাকিয়ার প্রতিনিধিত্বকারী পুরুষদের জাতীয় দল, যার সকল কার্যক্রম স্লোভাকিয়ার ফুটবলের সর্বোচ্চ নিয়ন্ত্রক সংস্থা স্লোভাক ফুটবল অ্যাসোসিয়েশন দ্বারা নিয়ন্ত্রিত হয়। এই দলটি ১৯৯৪ সাল হতে ফুটবলের সর্বোচ্চ সংস্থা ফিফার এবং ১৯৯৩ সাল হতে তাদের আঞ্চলিক সংস্থা উয়েফার সদস্য হিসেবে রয়েছে। ১৯৩৯ সালের ২৭শে আগস্ট তারিখে, স্লোভাকিয়া প্রথমবারের মতো আন্তর্জাতিক খেলায় অংশগ্রহণ করেছে; স্লোভাকিয়ার ব্রাতিস্লাভে অনুষ্ঠিত উক্ত ম্যাচে স্লোভাকিয়া জার্মানিকে ২–০ গোলের ব্যবধানে পরাজিত করেছে।
১৯,২০০ ধারণক্ষমতাবিশিষ্ট আন্তোন মালাতিনস্কি স্টেডিয়ামে "সকোলি" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় স্লোভাকিয়ার রাজধানী ব্রাতিস্লাভে অবস্থিত। বর্তমানে এই দলের ম্যানেজারের দায়িত্ব পালন করছেন স্তেফান তারকোভিচ এবং অধিনায়কের দায়িত্ব পালন করছেন দালিয়ানের মধ্যমাঠের খেলোয়াড় মারেগ হামশিক।
স্লোভাকিয়া এপর্যন্ত মাত্র ১ বার ফিফা বিশ্বকাপে অংশগ্রহণ করেছে, যার মধ্যে সেরা সাফল্য হচ্ছে ২০১০ ফিফা বিশ্বকাপের ১৬ দলের পর্বে পৌঁছানো, যেখানে তারা নেদারল্যান্ডসের কাছে ২–১ গোলের ব্যবধানে পরাজিত হয়েছে। অন্যদিকে, উয়েফা ইউরোপীয় চ্যাম্পিয়নশিপে স্লোভাকিয়া এপর্যন্ত কেবলমাত্র ১ বার অংশগ্রহণ করেছে, যার মধ্যে সেরা সাফল্য হচ্ছে উয়েফা ইউরো ২০১৬-এর ১৬ দলের পর্বে পৌঁছানো, যেখানে তারা জার্মানির কাছে ৩–০ গোলের ব্যবধানে পরাজিত হয়েছে।
মারেগ হামশিক, মিরোস্লাভ কারহান, মার্তিন স্ক্রচেল, সিলার্দ নেমেথ এবং রবের্ত ভিতেকের মতো খেলোয়াড়গণ স্লোভাকিয়ার জার্সি গায়ে মাঠ কাঁপিয়েছেন।
স্লোভাক প্রজাতন্ত্রের (১৯৩৯-১৯৪৫) প্রথম আনুষ্ঠানিক খেলাটি অনুষ্ঠিত হয়েছিল ১৯৩৯ সালের ২৭শে আগস্ট তারিখে জার্মানির বিপক্ষে। স্লোভাকিয়া ঐ খেলায় ২–০ গোলে জয়লাভ করেছিল। দ্বিতীয় বিশ্বযুদ্ধের পর দলটি চেকোস্লোভাকিয়া জাতীয় ফুটবল দলের অধীনে একীকৃত হয়। এরপর পরবর্তী ৫০ বছরে স্লোভাকিয়া একক দেশ হিসেবে কোনো ফুটবল খেলায় অংশ নেয়নি। উক্ত সময়ে বেশ কয়েকজন বিখ্যাত ফুটবল খেলোয়াড় চেকোস্লোভাক দলে খেলতেন। এর মধ্যে ১৯৭৬ সালে ইউরো চ্যাম্পিয়নশিপ জয়ী চেকোস্লোভাকিয়া দলের বেশিরভাগ খেলোয়াড়ই ছিলেন স্লোভাক।
১৯৯৪ সালের ২রা ফেব্রুয়ারি তারিখে স্লোভাকিয়া প্রথম বারের মতো একক দেশ হিসেবে আনুষ্ঠানিকভাবে ফুটবল খেলায় অংশ নেয়। দুবাইয়ে সংযুক্ত আরব আমিরাতের বিরুদ্ধে তারা সেই খেলায় ১–০ গোলে জয়লাভ করে। স্লোভাকিয়ার মাটিতে তাদের প্রথম খেলায় তারা ক্রোয়েশিয়ার কাছে ৪–১ গোলে পরাজিত হয়। খেলাটি অনুষ্ঠিত হয়েছিল ১৯৯৪ সালের ২০শে এপ্রিল তারিখে স্লোভাকিয়া রাজধানী ব্রাতিস্লাভায়।
ফিফা বিশ্ব র‌্যাঙ্কিংয়ে, ২০১৫ সালের আগস্ট মাসে প্রকাশিত র‌্যাঙ্কিংয়ে স্লোভাকিয়া তাদের ইতিহাসে সর্বোচ্চ অবস্থান (১৪তম) অর্জন করে এবং ১৯৯৩ সালের ডিসেম্বর মাসে প্রকাশিত র‌্যাঙ্কিংয়ে তারা ১৫০তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে স্লোভাকিয়ার সর্বোচ্চ অবস্থান হচ্ছে ১৪তম (যা তারা ১৯৩৯ সালে অর্জন করেছিল) এবং সর্বনিম্ন অবস্থান হচ্ছে ৬৭। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
মার্কিন যুক্তরাষ্ট্র জাতীয় পুরুষ ফুটবল দল

মার্কিন যুক্তরাষ্ট্র জাতীয় পুরুষ ফুটবল দল () হচ্ছে আন্তর্জাতিক ফুটবলে মার্কিন যুক্তরাষ্ট্রের প্রতিনিধিত্বকারী পুরুষদের জাতীয় দল, যার সকল কার্যক্রম মার্কিন যুক্তরাষ্ট্রের ফুটবলের সর্বোচ্চ নিয়ন্ত্রক সংস্থা মার্কিন যুক্তরাষ্ট্র ফুটবল ফেডারেশন দ্বারা নিয়ন্ত্রিত হয়। এই দলটি ১৯১৪ সাল হতে ফুটবলের সর্বোচ্চ সংস্থা ফিফার এবং ১৯৬১ সাল হতে তাদের আঞ্চলিক সংস্থা কনকাকাফের সদস্য হিসেবে রয়েছে। ১৯১৬ সালের ২০শে আগস্ট তারিখে, মার্কিন যুক্তরাষ্ট্র প্রথমবারের মতো আন্তর্জাতিক খেলায় অংশগ্রহণ করেছে; সুইডেনের স্টকহোমে অনুষ্ঠিত উক্ত ম্যাচে মার্কিন যুক্তরাষ্ট্র সুইডেনকে ৩–২ গোলের ব্যবধানে পরাজিত করেছে।
"ইয়াঙ্ক" নামে পরিচিত এই দলটি বেশ কয়েকটি স্টেডিয়ামে তাদের হোম ম্যাচগুলো আয়োজন করে থাকে। এই দলের প্রধান কার্যালয় মার্কিন যুক্তরাষ্ট্রের ইলিনয়ে অবস্থিত। বর্তমানে এই দলের ম্যানেজারের দায়িত্ব পালন করছেন মাউরিসিয়ো পোচেতিনো।
মার্কিন যুক্তরাষ্ট্র এপর্যন্ত ১০ বার ফিফা বিশ্বকাপে অংশগ্রহণ করেছে, যার মধ্যে সেরা সাফল্য হচ্ছে ১৯৩০ ফিফা বিশ্বকাপের তৃতীয় স্থান অর্জন করা, যেখানে তারা আর্জেন্টিনার কাছে ৬–১ গোলের ব্যবধানে পরাজিত হয়েছে। অন্যদিকে, কনকাকাফ গোল্ড কাপে মার্কিন যুক্তরাষ্ট্র অন্যতম সফল দল, যেখানে তারা ৬টি (১৯৯১, ২০০২, ২০০৫, ২০০৭, ২০১৩ এবং ২০১৭) শিরোপা জয়লাভ করেছে। এছাড়াও, মার্কিন যুক্তরাষ্ট্র ২০০৯ ফিফা কনফেডারেশন্স কাপে রানার-আপ হয়েছে।
কোবি জোন্স, লান্ডন ডনোভান, মাইকেল ব্র্যাডলি, ক্লিন্ট ডেম্পসি এবং জোজি অল্টিডোরের মতো খেলোয়াড়গণ মার্কিন যুক্তরাষ্ট্রের জার্সি গায়ে মাঠ কাঁপিয়েছেন।
ফিফা বিশ্ব র‌্যাঙ্কিংয়ে, ২০০৬ সালের এপ্রিল মাসে প্রকাশিত র‌্যাঙ্কিংয়ে মার্কিন যুক্তরাষ্ট্র তাদের ইতিহাসে সর্বোচ্চ অবস্থান (৪র্থ) অর্জন করে এবং ২০১২ সালের জুলাই মাসে প্রকাশিত র‌্যাঙ্কিংয়ে তারা ৩৬তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে মার্কিন যুক্তরাষ্ট্রের সর্বোচ্চ অবস্থান হচ্ছে ৯ম (যা তারা ২০০৯ সালে অর্জন করেছিল) এবং সর্বনিম্ন অবস্থান হচ্ছে ৮৫। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
মার্কিন যুক্তরাষ্ট্র জাতীয় ফুটবল দল

মার্কিন যুক্তরাষ্ট্র জাতীয় ফুটবল দল নিম্নোক্ত নিবন্ধগুলো বোঝানো যেতে পারে:
দক্ষিণ কোরিয়া জাতীয় ফুটবল দল

দক্ষিণ কোরিয়া জাতীয় ফুটবল দল () হচ্ছে আন্তর্জাতিক ফুটবলে দক্ষিণ কোরিয়ার প্রতিনিধিত্বকারী পুরুষদের জাতীয় দল, যার সকল কার্যক্রম দক্ষিণ কোরিয়ার ফুটবলের সর্বোচ্চ নিয়ন্ত্রক সংস্থা কোরিয়া ফুটবল অ্যাসোসিয়েশন দ্বারা নিয়ন্ত্রিত হয়। এই দলটি ১৯৪৮ সাল হতে ফুটবলের সর্বোচ্চ সংস্থা ফিফার এবং ১৯৫৪ সাল হতে তাদের আঞ্চলিক সংস্থা এশিয়ান ফুটবল কনফেডারেশনের সদস্য হিসেবে রয়েছে। ১৯৪৮ সালের ২রা আগস্ট তারিখে, দক্ষিণ কোরিয়া প্রথমবারের মতো আন্তর্জাতিক খেলায় অংশগ্রহণ করেছে; ইংল্যান্ডের লন্ডনে অনুষ্ঠিত উক্ত ম্যাচে দক্ষিণ কোরিয়া মার্কিন যুক্তরাষ্ট্রকে ৫–৩ গোলের ব্যবধানে পরাজিত করেছে।
"থেগোক যোদ্ধা" নামে পরিচিত এই দলটি বেশ কয়েকটি স্টেডিয়ামে তাদের হোম ম্যাচগুলো আয়োজন করে থাকে। এই দলের প্রধান কার্যালয় দক্ষিণ কোরিয়ার রাজধানী সিউলে অবস্থিত। বর্তমানে এই দলের ম্যানেজারের দায়িত্ব পালন করছেন পাওলো বেন্তো এবং অধিনায়কের দায়িত্ব পালন করছেন টটেনহ্যাম হটস্পারের আক্রমণভাগের খেলোয়াড় সোন হুং মিন।
দক্ষিণ কোরিয়া এপর্যন্ত ১০ বার ফিফা বিশ্বকাপে অংশগ্রহণ করেছে, যার মধ্যে সেরা সাফল্য হচ্ছে ২০০২ ফিফা বিশ্বকাপে চতুর্থ স্থান অর্জন করা, যেখানে তারা তুরস্কের কাছে ৩–২ গোলের ব্যবধানে পরাজিত হয়েছে। অন্যদিকে, এএফসি এশিয়ান কাপেও দক্ষিণ কোরিয়া অন্যতম সফল দল, যেখানে তারা ২টি (১৯৫৬ এবং ১৯৬০) শিরোপা জয়লাভ করেছে। এছাড়াও, দক্ষিণ কোরিয়া ইএএফএফ চ্যাম্পিয়নশিপের ইতিহাসের অন্যতম সফল দল, যারা এপর্যন্ত ৫ বার (২০০৩, ২০০৮, ২০১৫, ২০১৭ এবং ২০১৯) শিরোপা জয়লাভ করেছে
লি ডং-গুক, সোন হুং মিন, পার্ক চু-ইয়ং, হং মিয়ং-বো এবং চা বুম-কুনের মতো খেলোয়াড়গণ দক্ষিণ কোরিয়ার জার্সি গায়ে মাঠ কাঁপিয়েছেন।
দক্ষিণ কোরিয়া এশিয়ার অন্যতম ফুটবল পরাশক্তি হিসেবে বিবেচিত। এশিয়ার বেশ কয়েকটি সম্মান জনক ফুটবল প্রতিযোগিতার শিরোপা জয় করেছে দলটি। এর মধ্যে আছে প্রথম দুইবারে এএফসি এশিয়ান কাপ জয়। এছাড়াও দক্ষিণ কোরিয়াই এশিয়ার একমাত্র দল। যারা ১৯৮৬ ফিফা বিশ্বকাপ থেকে ধারাবাহিকভাবে ফিফা বিশ্বকাপের চূড়ান্ত পর্বে খেলে আসছে।
১৯৫৪ সালে দলটির প্রথম বিশ্বকাপ প্রতিযোগিতায় তারা হাঙ্গেরি ও তুরস্কের বিপক্ষে দুটি খেলা অংশ নেয়। দুটি খেলাতেই তারা যথাক্রমে ৯–০ ও ৭–০ গোলে পরাজিত হয়। এরপর ৩২ বছর পরে তারা আবার বিশ্বকাপের চূড়ান্ত পর্বে খেলার সুযোগ পায়। মেক্সিকোতে অনুষ্ঠিত ১৯৮৬ সালের বিশ্বকাপে তারা দ্বিতীয় বারের মতো অংশ নেয়। এবার তারা তুলনামূলকভাবে ভালো করে। প্রথম খেলায় তারা আর্জেন্টিনার সাথে ৩–১ গোলে পরাজিত হয়, দ্বিতীয় খেলায় বুলগেরিয়ার সাথে ১–১ গোলে ড্র করে, এবং তৃতীয় খেলায় ইতালির সাথে ৩–২ গোলে পরাজিত হয়।
২০০২ সালের ফিফা বিশ্বকাপে অংশগ্রহণের আগ পর্যন্ত দলটি বিশ্বকাপের কোনো খেলায় জয়লাভ করতে পারেনি। উক্ত আসরে দক্ষিণ কোরিয়া, জাপানের সাথে যৌথভাবে নিজেদের মাটিতে বিশ্বকাপ আয়োজন করেছিল।
ফিফা বিশ্ব র‌্যাঙ্কিংয়ে, ১৯৯৮ সালের ডিসেম্বর মাসে প্রকাশিত র‌্যাঙ্কিংয়ে দক্ষিণ কোরিয়া তাদের ইতিহাসে সর্বোচ্চ অবস্থান (১৭তম) অর্জন করে এবং ২০১৪ সালের নভেম্বর মাসে প্রকাশিত র‌্যাঙ্কিংয়ে তারা ৬৯ তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে দক্ষিণ কোরিয়ার সর্বোচ্চ অবস্থান হচ্ছে ১৫তম (যা তারা সর্বপ্রথম ১৯৮০ সালে অর্জন করেছিল) এবং সর্বনিম্ন অবস্থান হচ্ছে ৮০। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
শিলং লাজং ফুটবল ক্লাব

শিলং লাজং এফসি ভারতের শিলং শহরের একটি ফুটবল দল। ১৯৮৩ সালে স্থাপিত হওয়া এই দল, ২০০৯-১০ সালে উত্তর-পূর্ব ভারতের প্রথম দল হিসেবে আই লিগে প্রতিদ্বন্দ্বিতা করেছিল এবং ফেডারেশন কাপে দ্বিতীয় স্থান লাভ করে। ২০১০-১১ সালে, এই দলটি আই-লিগ দ্বিতীয় ডিভিশনে খেলবে।
সর্বভারতীয় তৃণমূল ছাত্র পরিষদ

সর্বভারতীয় তৃণমূল ছাত্র পরিষদ হল সর্বভারতীয় তৃণমূল কংগ্রেসের ছাত্র সংগঠন। ১৯৯৮ সালে কংগ্রেস বিভাজিত হয়ে তৃণমূল কংগ্রেস প্রতিষ্ঠিত হওয়ার পরই এই ছাত্র সংগঠনটি গঠিত হয়। সংগঠনটির সর্বভারতীয় সভাপতি হলেন তৃণাঙ্কুর ভট্টাচার্য। বর্তমানে তৃণমূল ছাত্র পরিষদ পশ্চিমবঙ্গের একটি অন্যতম গুরুত্বপূর্ণ ছাত্র সংগঠন এবং পশ্চিমবঙ্গের বহু মহাবিদ্যালয়ে (কলেজ) অনুষ্ঠিত ছাত্র সংসদ নির্বাচনে সংগঠনটি জয়লাভ করেছে।
এয়ারটেল (বাংলাদেশ)

এয়ারটেল একটি ভারতীয় মোবাইল নেটওয়ার্ক ব্র্যান্ড যেটি বাংলাদেশে রবি আজিয়াটার লাইসেন্সের অধীনে পরিচালিত হচ্ছে । ১৬ নভেম্বর ২০১৬ সালের আগে এয়ারটেল ব্র্যান্ড টি এয়ারটেল বাংলাদেশ লিমিটেড নামে স্বতন্ত্র একটি কোম্পানি দ্বারা পরিচালিত হতো। মালয়েশিয়ার আজিয়াটা গ্রুপ ও ভারতি এন্টারপ্রাইজ অফ ইন্ডিয়া বাংলাদেশে এয়ারটেলের ব্যবসায়িক কার্যক্রম একীভূত করার সম্ভাবনার বিষয়ে আলোচনা শুরু করে ২০১৫ সালের ৯ সেপ্টেম্বর; পরবর্তীতে ১৬ নভেম্বর ২০১৬ সালে এয়ারটেল বাংলাদেশ লিমিটেড ও রবি আজিয়াটা লিমিটেড এই দুটি কোম্পানির একীভূতকরণের ফলে এয়ারটেল বাংলাদেশ লিমিটেড আইনগত বিলুপ্ত হয় এবং এয়ারটেল ব্র্যান্ড টি বাংলাদেশে রবি আজিয়াটা লিমিটেডের লাইসেন্সের আওতায় পরিচালিত হতে শুরু করে।
রবি ও এয়ারটেল একীভূতকরণের শর্ত ছিলো রবি এয়ারটেল মিলিতভাবে রবি নামে চলবে এবং একীভূত হবার ২ বছরের মধ্যে এয়ারটেল নামটি বিলুপ্ত হবে, রবি ও এয়ারটেল উভয় গ্রাহক রবি নামে পরিচিত হবে। কিন্তু বর্তমানে এখনো তা বাস্তবায়ন হয়নি। রবি ও এয়ারটেল উভয়ের বিজ্ঞাপন টিভিতে দেখানো হয়।
২০০৫ সালের ডিসেম্বরে ওয়ারিদ টেলিকম ইন্টারন্যাশনাল এলএলসি ৫ কোটি ডলার এর বিনিময়ে বিটিআরসি থেকে বাংলাদেশের ৬ষ্ঠ জিএসএম মুঠোফোন নেটওয়ার্ক সেবাদাতা হিসাবে অনুমতিপত্র পায়। ১০ মে, ২০০৭ সালে ৬১টি জেলায় মুঠোফোন নেটওয়ার্ক সেবা প্রদানের মাধ্যমে এবং ৭০% জনসমষ্টিকে ঘিরে এর আনুষ্ঠানিক যাত্রা শুরু হয়। পরবর্তীতে ২০১০ সালের জানুয়ারিতে ওয়ারিদ ১ লক্ষ মার্কিন ডলারের বিনিময়ে ভারতের ভারতী এয়ারটেল নিকট কোম্পানির ৭০% অংশীদারিত্ব বিক্রি করে। পরবর্তীতে যা এয়ারটেল বাংলাদেশ লিমিটেড নাম ধারণ করে। ভারতী প্রস্তাবের মধ্যে ছিল কোম্পানির নতুন শেয়ার তৈরির জন্য ৩০ কোটি মার্কিন ডলারের প্রাথমিক বিনিয়োগ করার। বিটিআরসি ৪ জানুয়ারি ২০১০ তারিখে এই চুক্তিকে অনুমোদন করে। একই বছরের ২০ ডিসেম্বর তা এয়ারটেল নামে সেবা প্রদান শুরু করে।
মার্চ ২০১৩ সালে, ওয়ারিদ তার বাকী ৩০% শেয়ার ভারতী এয়ারটেলের মালিকানাধীন সিঙ্গাপুর ভিত্তিক ভারতি এয়ারটেল হোল্ডিংস পিটি লিমিটেডের কাছে ৮৫ মিলিয়ন মার্কিন ডলারে বিক্রি করে। ২০১৬-এর জানুয়ারিতে রবি এবং এয়ারটেল বাংলাদেশ ঘোষণা করে যে তারা তাদের অপারেটরকে এওত্রিত করতে চায়, এবং যৌথ সত্তাটি রবি নামে পরিচিত হবে। ১৬ নভেম্বর ২০১৬ সালে একীভূত কোম্পানি হিসেবে যাত্রা রবি যাত্রা শুরু করে।
রবি এয়ারটেল একীভূতকরণের ফলে এয়ারটেল এর গ্রাহকেরা স্বয়ংক্রিয়ভাবে রবি নেটওয়ার্কে যুক্ত হন।
পিএইচ মিটার

pH মিটার হলো এক ধরনের ইউনিভার্সাল নির্দেশক pH মিটার একটি বৈদ্যুতিক পরিমাপের যন্ত্র যার সাহায্যে তরলের pH (অম্লতা বা ক্ষারতা) মাপা যায়। একটি আদর্শ pH মিটারে বিশেষ ধরনের পরিমাপের প্রোব (একটি কাচের ইলেক্‌ট্রোড) এবং মান প্রদর্শনী পরিমাপযন্ত্র থাকে। আর্নল্ড অরভিল বেকম্যান আবিষ্কার করেন।) এর মান 0 থেকে 14 পর্যন্ত হয়
pH প্রোবর র্শীষে পাতলা আবরনে কাচের বাল্ব থাকে।
গবেষণাগার বা মাঠ পর্যায়ে পিএইচ মিটার ব্যবহার করে সহজেই মাটির অম্লমান পরিমাপ করা যায়। একটি হাইড্রোজেন আয়ন সংবেদনশীল একটি ইলেকট্রোড নির্দেশিত মিটার থাকে। মাটির নমুনা এবং পরিস্রুত পানীর দ্রবণে ঐ ইলেকট্রোডটি ডুবালে হাইড্রোজেন আয়নের তৎপরতায় মাটির অম্লমান মনিটরে ভেসে ওঠে যা দেখে মাটির অম্লমান সম্পর্কে ধারণা পাওয়া যায়
সীমিতদায় কোম্পানি

সীমিতদায় কোম্পানি বা লিমিটেড কোম্পানি বলতে শেয়ার দ্বারা সীমিত দায়বদ্ধ একটি প্রাইভেট বা পাবলিক কোম্পানি বুঝাতে কোম্পানি নামের শেষে লিমিটেড লেখা হয়। যেমন: কখগ লিমিটেড কোম্পানি, কখগ (প্রা.) লিমিটেড কোম্পানি। লিমিটেডকে সংক্ষেপে “লি.” হিসেবে লেখা হয়।
পাবলিক সীমিতদায় কোম্পানি একধরনের সসীম দায়বদ্ধ কোম্পানি, যারা জনগণের কাছে শেয়ার ছাড়তে পারে। যুক্তরাজ্য ও কমনওয়েলথভুক্ত দেশে এই ধরনের প্রতিষ্ঠান “পাবলিক সীমিতদায় কোম্পানি” বা “পাবলিক লিমিটেড কোম্পানি” (সংক্ষেপে “পিএলসি”) নামে এবং মার্কিন যুক্তরাষ্ট্রে এটি “পাবলিক কোম্পানি” নামে পরিচিত। পৃথিবীব্যাপী জনপ্রিয় কোম্পানি সংগঠন হলো পাবলিক লিমিটেড কোম্পানি (Public Limited Company/PLC)। এসকল কোম্পানি বাজারে শেয়ার ছাড়ার মাধ্যমে মূলধন জোগাড় করে থাকে। কোম্পানির শেয়ার হোল্ডার তাদের পছন্দমাফিক যে কারো কাছে শেয়ার বিক্রি করতে পারেন। কোম্পানি আইনি প্রক্রিয়া অনুসরণ করে জনসাধারণের কাছে শেয়ার ও বন্ড বিক্রি করতে পারে। বাংলাদেশে এধরনের কোম্পানির সদস্য সংখ্যা সর্বনিম্ন ৭ জন এবং সর্বোচ্চ শেয়ার দ্বারা সীমাবদ্ধ থাকে, শেয়ার অবাধে হস্তান্তরযোগ্য এবং কোম্পানি শেয়ার ও ঋণপত্র জনগণের উদ্দেশ্যে ক্রয়-বিক্রয়ের আহবান জানায়। মালিকানার ভিত্তিতে পাবলিক লিমিটেড কোম্পানিকে দুইভাগে এবং নিয়ন্ত্রণের ভিত্তিতে আরো দুভাগে ভাগ করা যায়: সরকারি পাবলিক লিমিটেড কোম্পানি: কোনো কোম্পানির মালিকানা বা এর শেয়ার মালিকানার কমপক্ষে ৫১% শেয়ার যদি সরকারি মালিকানায় থাকে এবং এর পরিচালনা ও নিয়ন্ত্রণের দায়িত্ব সরকারের হাতে থাকে, তবে তাকে সরকারি মালিকানায় পাবলিক লিমিটেড কোম্পানি বলে। বেসরকারি পাবলিক লিমিটেড কোম্পানি[: কোনো কোম্পানীর শেয়ারের কিয়দংশ সরকার গ্রহণ করলে তাকে আধা-সরকারি কোম্পানি বলে। কোনো কোনো সময় সরকার শেয়ার মূলধনের শতকরা ৩০% বা ৪০% গ্রহণ করে। এতে সরকারি ও বেসরকারি মালিকানার সংমিশ্রণ ঘটে বলে একে আধা-সরকারি কোম্পানি বলে।
রাজনন্দগাঁও জেলা

রাজনন্দগাঁও জেলা ভারতের ছত্তীসগঢ় রাজ্যের একটি জেলা। রাজনন্দগাঁও এই জেলার সদর শহর। এর আয়তন ৮২২২ বর্গ কিমি। ২০০১ সালের জনগণনা অনুযায়ী এই জেলার জনসংখ্যা ১,২৮৩,২২৪ এবং জনসংখ্যার ঘনত্ত্ব ১৫৯/বর্গ কিমি। এই জেলার স্বাক্ষরতার হার ৭৭.২% যা ভারতের জাতীয় গড় থেকে বেশি।
২০০৮ গ্রীষ্মকালীন অলিম্পিকে আফগানিস্তান

চীনের বেজিং-এ অনুষ্ঠিত ২০০৮সালের গ্রীষ্মকালীন অলিম্পিকে আফগানিস্তান অংশগ্রহণ করে। এই দলে তিনজন পুরুষ ও একজন মহিলা ছিলেন। শুরুতে মেহেবুবা আধিয়ার ৮০০মিটার ও ১৫০০মিটার দৌড়ের জন্য তৈরি হচ্ছিলেন, কিন্তু ৪ঠা জুন তিনি তার অনুশীলন শিবির ছেড়ে নরওয়েতে রাজনৈতিক আশ্রয় চান। শেষ পর্যন্ত দুজন প্রতিযোগী দৌড়বাজীতে ও দুজন প্রতিযোগী তাইকুন্ডোতে দেশের প্রতিনিধিত্ব করেন। এবারই প্রথম আফগানিস্তান অলিম্পিক পদক জেতে। রোহুল্লা নিকপাই পুরুষদের তাইকুন্ডোতে ৫৮কেজি বিভাগে ব্রোঞ্জ পদক বিজয়ী হন।
দৌড়বাজীর প্রতিযোগীরা পরের রাউন্ডের জন্য নির্বাচিত হতে পারে দুইভাবে। হিটে ভাল ফল করে, অথবা সার্বিক ক্রমে উপরের দিকে থেকে। তাই এখানে প্রত্যেক হিটের ক্রম দেওয়া হল, সার্বিক ক্রম নয়।
পুরুষদের প্রতিযোগিতা
পেনাল্টি শুট-আউট (ফুটবল)

পেনাল্টি শুট-আউট () বা টাইব্রেকার হচ্ছে ফুটবল খেলায় ফলাফল নির্ধারণের একটি পদ্ধতি। ফুটবল প্রতিযোগিতার নকআউট পর্বে বা কোনো খেলায় মূল খেলা হবার পর ফলাফল ড্র থাকলে জয়-পরাজয় নির্ধারণ করার জন্য এই পদ্ধতি ব্যবহার করা হয়। এটি মূল খেলার পেনাল্টি কিক অংশের মতো হলেও নিয়মের কিছু ভিন্নতা রয়েছে। পেনাল্টি কিকে বলে বাধাদান করার পর তা মাঠের ভেতরে থাকলে আবারও তা আয়ত্তে নিয়ে গোল দেবার সুযোগ থাকে, কিন্তু পেনাল্টি শুটআউটে গোল দেবার জন্য মাত্র একটি শটই বরাদ্দ থাকে।
বায়েজিদ বোস্তামি

বায়েজিদ বোস্তামি () একজন বিখ্যাত ইরানি সূফী সাধক। তিনি আবু ইয়াজিদ বিস্তামি, তায়ফুর আবু ইয়াজিদ আল-বোস্তামি অথবা সুলতান-উল-আরেফিন (৮০৪-৮৭৪ খ্রিষ্টাব্দ) নামেও পরিচিত। তার জন্ম ইরানের বোস্তাম শহরে।
বোস্তামী নামের অর্থ - যিনি বোস্তাম শহরের বাসিন্দা। হযরত বায়েজিদের দাদা একজন পার্সী ধর্মাবলম্বী ছিলেন, যিনি পরবর্তীতে ইসলাম ধর্ম গ্রহণ করেন। তার দাদার তিন ছেলে ছিল, তারা হলেন - আদম, তায়ফুর এবং আলী। তারা সকলেই কঠোর তপস্বী ছিলেন। তায়ফুর এর ছেলে হলেন বায়েজিদ। তার শৈশব সম্পর্কে খুব বেশি কিছু জানা যায় না, তবে বেশির ভাগ সময়ই তিনি নিজ বাড়ির নিভৃতে অথবা মসজিদে কাটিয়েছেন। সূফীবাদের আলোচনা করার জন্য তিনি লোকজনকে নিজের বাড়িতে আমন্ত্রণ করতেন। বায়েজিদ কঠোর তপস্যা করতেন এবং সৃষ্টির্কতার সান্নিধ্য লাভের আশায় দুনিয়ার সকল আনন্দ-ফুর্তি থেকে নিজেকে দূরে রাখতেন।
বায়েজিদ বোস্তামী সম্পর্কে একটি প্রচলিত কাহিনী রয়েছে যে, একদিন বায়েজিদ বোস্তামীর মা অসুস্থ ছিলেন। এক রাতে মা বায়েজিদ বোস্তামীকে পানি পান করবার জন্য পানি আনতে বলেন। বায়েজিদ ঘরে পানি না পেয়ে অন্ধকার রাতে নদী থেকে পানি নিয়ে আসেন। এসে দেখলেন মা ঘুমিয়ে আছেন। তিনি ভাবলেন মাকে জাগালে মায়ের ঘুম ভেঙে যাবে,তাই তিনি পানি হাতে দাঁড়িয়ে থাকলেন। সকালে মায়ের ঘুম ভাঙার পর দেখলেন তার ছেলে পানি হাতে নিয়ে দাঁড়িয়ে আছেন। তিনি অবাক হলেন, খুশি হলেন। মা প্রাণভরে ছেলের জন্য দোয়া করেন। আল্লাহ মায়ের দোয়া কবুল করলেন। পরে পৃথিবী খ্যাত ওলি বায়েজিদ বোস্তামী নামে পরিচিত হলেন।
নোবেল পুরস্কার বিজয়ী বাঙালিদের তালিকা

১৯০১ সালে নোবেল পুরস্কার প্রচলনের পর থেকে ২০১৯ পর্যন্ত ৪ জন বাঙালি ব্যক্তিত্ত্ব এই পুরস্কার জয় করেছেন। সর্বপ্রথম বাঙালি হিসাবে নোবেল পুরস্কার লাভ করেন রবীন্দ্রনাথ ঠাকুর, ১৯১৩ সালে, সাহিত্যে। পরবর্তীতে ১৯৯৮ সালে অমর্ত্য সেন অর্থনীতিতে এবং ২০০৬ সালে ড. মুহাম্মদ ইউনূস শান্তিতে এই পুরস্কার জয় করেন। ২০১৯ সালে পুনরায় অর্থনীতিতে নোবেল পান অভিজিৎ বন্দ্যোপাধ্যায়।
আরো ২২ জন ব্যক্তি মনোনয়ন পেয়েছেন।
নিচের তালিকাটি হলো নোবেল পুরস্কারের মনোনয়ন প্রাপ্ত ব্যক্তিদের তালিকা যারা কখনো সেটি জেতেননি।
হিলারি ডাফ

হিলারি এরহার্ড ডাফ () (জন্ম: ২৮ সেপ্টেম্বর, ১৯৮৭) একজন মার্কিন অভিনেত্রী ও সঙ্গীতশিল্পী। শৈশবে স্থানীয় মঞ্চনাটক ও টেলিভিশনের বাণিজ্যিক অনুষ্ঠানগুলোর মাধ্যমে তার অভিনয় জীবন শুরু হয়। টেলিভিশন ধারাবাহিক "লিজি ম্যাকগুইর"-এ নাম ভূমিকায় অভিনয়ের মাধ্যমে তিনি খ্যাতি অর্জন করেন। পরবর্তীতে তিনি বেশ কিছু সফল ফিচার চলচ্চিত্রে অভিনয় করেন, যার মধ্যে আছে "চিপার বাই দ্য ডাজেন" (২০০৩), "দ্য লিজি ম্যাকগুইর মুভি" (২০০৩), এবং "চিপার বাই দ্য ডাজেন ২" (২০০৫)।
হিলারি ডাফের জন্ম ১৯৮৭ সালের ২৮ সেপ্টেম্বর, টেক্সাসের হিউস্টনে। তিনি তার মা সুসান কালিন (বিবাহপূর্ব নাম: কব) ও বাবা রবার্ট এরহার্ডের দ্বিতীয় সন্তান। তার মা ছিলেন পেশায় একজন গৃহিণী ও চলচ্চিত্র প্রযোজক, এবং বাবা ছিলেন পরিবারিকভাবে চালু একটি চেইন স্টোরের অংশীদার। হেইলি ডাফ নামে তার এক বড়বোন রয়েছে। তিনিও পেশায় একজন অভিনেত্রী ও সঙ্গীতশিল্পী। বড় বোনের পাশাপাশি হিলারির মা তাকেও অভিনয়ের শেখায় উৎসাহ দিতেন। পরবর্তীতে তারা দুই বোনই স্থানীয় অনেক মঞ্চে অভিনয় করে বেশ কিছু পুরস্কার লাভ করেন। যথাক্রমে আট ও ছয় বছর বয়সে তারা দুইবোন ব্যালে নৃত্য শেখা শুরু করেন। তারা দুই বোনই অভিনয়কে পেশা হিসেবে নেওয়ার ব্যাপারে বেশি উৎসাহিত ছিলেন, এবং অবশেষে তারা তাদের মায়ের সাথে ক্যালিফোর্নিয়া চলে যান। ব্যবসা চালানোর স্বার্থে ডাফের বাবা হিউস্টনে থেকে যান। কয়েক বছর ধরে বিভিন্ন জায়গায় অডিশন ও ঘুরাঘুরির পর ডাফ বোনদ্বয় বেশকিছু টেলিভিশন বিজ্ঞাপনে অভিনয় করেন।
২০০৮ গ্রীষ্মকালীন অলিম্পিকে আলজেরিয়া

চীনের বেইজিং-এ অনুষ্ঠিত ২০০৮ গ্রীষ্মকালীন অলিম্পিকে আলজেরিয়ার প্রতিযোগীরা অংশগ্রহণ করে।
দৌড়বাজীর প্রতিযোগীরা পরের রাউন্ডের জন্য দুইভাবে নির্বাচিত হতে পারে; হিটে ভাল ফল করে অথবা সার্বিক ক্রমে উপরের দিকে থেকে, মানে "পরাজিতদের মধ্যে দ্রুততম" হয়ে। 
তাই এখানে সার্বিক ক্রমের বদলে প্রত্যেক হিটের ক্রম দেওয়া হল।
আলজেরিয়ার ৮জন মুষ্টিযোদ্ধা অলিম্পিকের যোগ্যতা অর্জন করেন। এঁরা সবাই প্রথম AIBA African Olympic Boxing Qualifying Tournament-এ এই যোগ্যতা অর্জন করেন।
Legend: RSCH = Referee stop contest - head blow RSCOS = Referee stop contest outscored
পুরুষদের প্রতিযোগিতা
মহিলাদের দল: "দল তালিকা"
কেভি৬০

কেভি৬০ হল একটি কবর (মিশর), যা রাজাদের ভ্যালিতে অবস্থিত। এটি মিশরের নীল নদের বিপরীতে পাশে লাক্সরের পশ্চিমদিক, হতবুদ্ধি কর থেবান নেক্রোপলিসের একটি। কেভি৬০ কবরটিতে যে মহিলা মমি খুজে পাওয়া যায় তার পরিচয় নিয়ে অনেক প্রত্নতত্ত্ববিদের দিধা থাকায়। তাদের কিছু ধারণা করেছিল যে, কবরটি হবে ১৮তম রাজবংশের হাতশেপসুতের। যারা এটি ধারণা করেছিল তাদের একজন হলেন প্রত্নতত্ত্ববিদ এলিজাবেথ টমাস। এই পরিচয়টি প্রত্নতত্ত্ববিদ জাহি হাওয়াসের মধ্যে সাম্প্রতিক কালে অধিবক্তা করা হয়েছে।
১৯০৩ সালে হাওয়ার্ড কার্টারের মধ্যে যখন কবরটি খুঁজে বার করা হয়েছিল, তখন সে দেখেছে যে কবরটি থেকে সব সম্পদ চুরি এবং প্রাচীন নিদর্শনে কলুষিত করা হয়েছে। কিন্তু তখনও দু'টি মমি ছিল এবং তার সাথে কিছু কবর সামগ্রী ছিল যা খারাপভাবে ক্ষতিগ্রস্ত হয়েছিল।
১৯০৬ সালে এডওয়ার্ড রাসেল এয়টোনের দ্বারা একে পুনরায় খোলা হয় এবং কফিন থেকে একটি মমি, কেভি৬০বি, সরিয়ে নেওয়া হয় মিশরীয় জাদুঘরে।
২০১০ ফিফা বিশ্বকাপের সমালোচনাসমূহ

২০১০ ফিফা বিশ্বকাপ বিভিন্ন বিষয় নিয়ে বেশ কিছু বিতর্ক ও সমালোচনার মুখোমুখি হয়েছে। এর মধ্যে কিছু হয়েছে প্রতিযোগিতা শুরুর আগে, এবং বেশ কিছু হয়েছে মাঠ রেফারির সিদ্ধান্তকে কেন্দ্র করে।
বিশ্বকাপে ব্যবহৃত প্রতিটি স্টেডিয়ামে পশু কোরবানির পরিকল্পনা বিভিন্ন প্রাণী অধিকার সংগঠনের মধ্যে প্রতিক্রিয়ার সৃষ্টি করেন। দ্য মাখোনিয়া রয়্যাল ট্রাস্ট দাবি করে, তাদের প্রস্তাবিত গরু বলিদানের পদ্ধতিটি হচ্ছে এই প্রতিযোগিতাকে আশীবার্দ করার একটি ‘সত্যিকারের আফ্রিকান’ সংস্কৃতি। এই প্রতিষ্ঠানটি আফ্রিকার বিভিন্ন সাংস্কৃতিক কার্যক্রম পরিচালনা করে।
প্রাণী অধিকার সংগঠনগুলোর বিরোধিতার প্রেক্ষিতে এই পশু বলির বিষয়টি দক্ষিণ আফ্রিকার উচ্চতর আদালত পর্যন্ত গড়ায়। সেখানে বিচারক নিক ভ্যান ডার রেইডেন বলেন, এই বিষয়টি রাজনীতিকদের মাধ্যমে সুরাহা হওয়া উচিত।
পরবর্তীতে বাধা উপেক্ষা করেই ২৫ মে, জোহানেসবার্গের সকার সিটি স্টেডিয়ামে একটি ষাঁড় বলি দেওয়া হয়। স্টেডিয়ামের ভেতরেই একটি স্থানে এই পশু বলির কার্যক্রমটি অনুষ্ঠিত হয়। ষাঁড় বলি দেবার পর ঐতিহ্য অনুসারে এর অনুসারীরা হাঁটতে হাঁটতে, গান গেয়ে ও ড্রাম বাজিয়ে স্টেডিয়াম প্রদক্ষিণ করেন, এবং তাদের সংস্কৃতি অনুসারে স্টেডিয়ামকে আশীবার্দ করার কাজ সমাপ্ত করেন।
তাং রাজবংশ

তাং রাজবংশ (; উচ্চারণ: "থাং চাউ"; কান্টনীয়: "থং ৎসীউ"; মধ্য চীনা: "ঢ্যাং") (১৮ জুন, ৬১৮–৪ জুন, ৯০৭) হচ্ছে চীনের ইতিহাসের অন্যতম শক্তিশালী ও সমৃদ্ধ একটি রাজবংশ। পূর্ববর্তী সুই সাম্রাজ্যের পর এর গোড়াপত্তন ও পরবর্তীকালে পঞ্চ রাজবংশ ও দশ সাম্রাজ্য সময়কালে এটি শেষ হয়। লি () পরিবার এই রাজবংশের গোড়াপত্তন করে। সুই পরিবারের ক্রমাগত শক্তি‌ হ্রাস ও পতনের পর এই বংশ চিনের ক্ষমতা অধিকার করে। এই রাজবংশ তার সময়কালে দ্বিতীয় ঝু রাজবংশের (১৬ অক্টোবর, ৬৯০-৩ মার্চ, ৭০৫) দ্বারা বহুবার আক্রমণের শিকার হয়েছিলো। তখন রানি উ জেতিয়ান ক্ষমতাবলে সিংহাসন দখল করেন। তিনি অদ্যাবধি চৈনিক ইতিহাসে একমাত্র রানি, যিনি নিজ অধিকার বলে সাম্রাজ্য শাসন করতেন।
তাং রাজবংশের রাজধানী চাং'আন (বর্তমানের জিয়ান) ছিল তৎকালীন পৃথিবীর সবচেয়ে জনবহুল শহর। এ সময়টিকে চৈনিক সভ্যতার অন্যতম উচ্চ শিখর হিসেবে বিবেচনা করা হয়। এই রাজবংশের আগে হান সাম্রাজ্য শাসনামলকে ধরা হয় চৈনিক সভ্যতার বৈশ্বিক সংস্কৃতির স্বর্ণযুগ।
সাদা-ভুরু খঞ্জন

সাদা-ভুরু খঞ্জন বা ধলাভ্রু খঞ্জন বা পাকাড়া খঞ্জন (বৈজ্ঞানিক নাম: "Motacilla maderaspatensis") একটি মাঝারি আকারের পাখি এবং খঞ্জন পরিবারের সবচেয়ে বৃহদাকার সদস্য। এদের দেহের উপরের দিক কালো, আর পেটের দিকটা সাদা। চোখের উপরে ভুরুর জায়গাটিও সাদা। কাঁধে সাদা ডোরা রয়েছে, আর লেজের বাইরের দিকের পালকগুলোও সাদা। এর বৈজ্ঞানিক নাম এসেছে ভারতের শহর মাদ্রাজ (বর্তমান নাম চেন্নাই) থেকে।
ইংরেজি নাম বা , বৈজ্ঞানিক নাম "Motacilla maderaspatensis"।
সাদা-ভুরু খঞ্জন, খঞ্জন পরিবারের সবচেয়ে বৃহদাকার সদস্য, লম্বায় প্রায় ২১ সেন্টিমিটার। এদের দেহের উপরের দিক কালো, আর পেটের দিকটা সাদা। চোখের উপরে ভুরুর জায়গাটিও সাদা। কাঁধে সাদা ডোরা রয়েছে, আর লেজের বাইরের দিকের পালকগুলোও সাদা। পাখিটি বেশ হালকা-পাতলা গড়নের, এছাড়া আছে লম্বাটে চটপটে লেজ। এর ঊর্ধ্বঙ্গ, মাথা এবং বুক লম্বাটে, সাথে আছে ঔদাসিন্যপূর্ণ এবং বৃহৎ সাদা ডানা। সাদা খঞ্জনের মতো এদের মাথার চূড়ায় সাদা রং থাকে না। শরীরের নিম্নাংশের বাকিটুকু সাদা হয়ে থাকে। স্ত্রী পাখির শরীরের রঙ, পুরুষের তুলনায় কিছুটা হালকা হয়ে থাকে। কিশোর বয়সে স্ত্রী পাখিরা বাদামি-ছাই রঙের হলেও প্রাপ্তবয়স্ক হলে কালো রঙ ধারণ করে।
বাংলাদেশে Motacilla গণের পাঁচ প্রজাতির খঞ্জনপাখি দেখা যায়। পাঁচ প্রজাতির মধ্যে চার প্রজাতির খঞ্জন শীতের শুরুতে আসে এবং গ্রীষ্মে চলে যায়। শুধু দেশে স্থায়ীভাবে বাস করে ও বাসা বাঁধে ধলাভ্রু খঞ্জন। বাংলাদেশ বার্ড ক্লাবের তথ্যমতে, দেশে ধলাভ্রু খঞ্জন সংখ্যায় খুব কম এবং এরা, মানুষের অবাধ পদচারণার কারণে বাসা করার জন্য কোনো নিরাপদ জায়গা পাচ্ছে না। ঢাকার চারপাশে ক্রমাগত জলাশয় ভরাট করে ফেলায় এদের স্বাভাবিক আবাস হারিয়ে গেছে।
এই পাখি নদী, বড় পুকুর ও বড় জলাশয়ের কাছাকাছি কোনো জায়গায় থাকতে পছন্দ করে। তবে নগরের পরিবেশেও এরা খাপ খাইয়ে নিয়েছে। শহরাঞ্চলে এরা বাড়ির ছাঁদে বাসা বেঁধে থাকে। খাবারের জন্য এরা চরে বেড়ায় এবং একটু পর পরই ডেকে ডেকে জায়গা পরিবর্তন করে। দলে সাধারণত দুটি পাখি থাকে। এদের লেজ সাধারণত হয় লম্বা। পা, ঠোঁট, গলা ও বুক কালো রঙের; নিচের দিক সাদা পালকে আবৃত থাকে। চোখের ওপরের ভ্রু সাদা। ডানায় সাদা রেখা থাকে, লেজের বাইরের পালক সাদা। খাবারের তালিকায় আছে ফড়িং, পোকামাকড়, ছোট শামুক ইত্যাদি। মার্চ থেকে মে মাসে জলাশয়ের কাছাকাছি নিরাপদ জায়গায় বাসা করে। তিন-চারটি ডিম দেয়। দলের দুজন মিলেই সংসার করে।
এদের বাসার আকৃতি গোলাকার কাপের মতো হয়। চটের আঁশ, শুকনো ডালপালা, নরম ঘাস ইত্যাদি জড়ো করে বাসা তৈরি করে থাকে।
অতীতে, ভারতে, এজাতীয় পাখিকে খাঁচায় পুরে রাখা হতো এদের গান গাইবার ক্ষমতার কারণে। পাখিটির স্থানীয় নাম ""খঞ্জন"" থেকে উৎপত্তিলাভ করে "খঞ্জন-চোখা" প্রবাদটির, যদ্বারা কারো খুব সুন্দর চোখ বোঝানো হয়। ভারতে, পাখিটির আরেকটি স্থানীয় নাম হলো "ধোবিন" (বা ধোপিনী)।
ফতোয়া

ফতোয়া বা ফাতওয়া (আরবি: فتوى‎; বহুবচন ফাতাওয়া আরবি: فتاوى‎) হলো বিধান ও সমাধান, যা কোনো ঘটনা বা অবস্থার প্রেক্ষিতে ইসলামী শরীয়তের দলীলের আলোকে মুফতি বা ইসলামী আইন-বিশেষজ্ঞ প্রদান করে থাকেন। যখন কোন ব্যক্তি সরাসরি কুরআন ও হাদিস কিংবা ফিকহের আলোকে উদ্ভূত সমস্যার সমাধান বের করতে অপারগ হন তখন তিনি মুফতীর কাছে এই বিষয়ের সমাধান চান। এটিকে ইসলামের পরিভাষায় ইসতিফতা (আরবিকে:اِسْتِفْتَاء) বলে। মুফতি তখন ইসলামী শরিআতের আলোকে সমস্যাটির সমাধান জানিয়ে দেন। এই সমাধান প্রদান করাকে ইসলামের পরিভাষায় ইফতা (আরবীতে:إِفْتَاء ) বলে এবং প্রদত্ত সমাধান বা বিধানটিকে ফতোয়া বলে।
২০০১ সালের ১ জানুয়ারি বিচারপতি মোহাম্মদ গোলাম রাব্বানী ও বিচারপতি নাজমুন আরা সুলতানার সমন্বয়ে গঠিত হাইকোর্টের বেঞ্চ ফতোয়াকে অবৈধ ও আইনগত কর্তৃত্ববহির্ভূত ঘোষণা করেন। রায়ে বলা হয়, একমাত্র আদালতই মুসলিম বা অন্য কোনো আইন অনুযায়ী আইনসংক্রান্ত কোনো প্রশ্নে মতামত দিতে পারেন। কেউ ফতোয়া দিলে তা ফৌজদারি কার্যবিধির ১৯০ ধারা অনুযায়ী শাস্তিযোগ্য হবে। 
ওই রায়ের বিরুদ্ধে একই বছর মুফতি মো. তৈয়ব ও মাওলানা আবুল কালাম আজাদ আপিল করেন৷ ১০ বছরের বেশি সময় পর ২০১১সালের পহেলা মার্চ আপিলের শুনানি শুরু হয়৷ শুনানিতে অ্যামিকাস কিউরি হিসাবে টিএইচ খান, রফিক উল হক, রোকনউদ্দিন মাহমুদ, মাহমুদুল ইসলাম, এম জহির, এবিএম নুরুল ইসলাম, এএফ হাসান আরিফ, তানিয়া আমীর এবং এমআই ফারুকীর বক্তব্য শোনেন আপিল বিভাগ৷ এছাড়া পাঁচ জন আলেমের বক্তব্যও শোনেন আদালত৷ 
আপিলের রায়ে দেশের সর্বোচ্চ আদালতের আপিল বিভাগ ফতোয়াকে বৈধতা দিয়েছেন৷ তবে ফতোয়ার মাধ্যমে শারীরিক ও মানসিক শাস্তি দেয়া যাবে না৷ ফতোয়া বৈধ, তবে তার মাধ্যমে শাস্তি দেয়া যাবেনা
ফতোয়া নিয়ে আপিলের ওপর বৃহস্পতিবার এ রায় দেয় প্রধান বিচারপতি এবিএম খায়রুল হকের নেতৃত্বাধীন আপিল বিভাগের ৬ বিচারকের বেঞ্চ৷ হাইকোর্টের রায়ে সব ধরনের ফতোয়াকে অবৈধ ঘোষণা করা হলেও আপিল বিভাগের রায়ে তা আংশিক বাতিল করা হল, তবে এর সঙ্গে যোগ হয়েছে কিছু পর্যবেক্ষণ৷ আপিল বিভাগ তার পর্যবেক্ষণে বলেছে, ধর্মীয় বিষয়ে ফতোয়া দেয়া যেতে পারে, তবে যথাযথ শিক্ষিত ব্যক্তিরা তা দিতে পারবেন৷ আর ফতোয়া গ্রহণের বিষয়টি হতে হবে স্বতস্ফূর্ত৷ এর মাধ্যমে কোনো ধরনের শাস্তি দেয়া যাবে না৷ এমন কোনো ফতোয়া দেয়া যাবে না, যা কারো অধিকার ক্ষুণ্ণ করে৷ রায়কে স্বাগত জানিয়ে সরকারের প্রধান আইন কর্মকর্তা মাহবুবে আলম সাংবাদিকদের বলেন, শাস্তি নিষিদ্ধ করায় ফতোয়ার মাধ্যমে নারী নির্যাতনের প্রবণতা কমবে৷ তবে জোর করে কারো উপর ফতোয়া চাপিয়ে দেয়া যাবে না বলে জানান অ্যাটর্নি জেনারেল৷ রায়ে সন্তোষ প্রকাশ করেছেন আপিলকারীরাও৷ আপিলকারীদের অন্যতম আইনজীবী ব্যারিষ্টার আব্দুর রাজ্জাক বলেন, ব্যক্তি স্বাধীনতা ও মতপ্রকাশের স্বাধীনতার পক্ষে এ রায়৷ তবে একজনের মত জানাতে গিয়ে অন্যের মত প্রকাশ যেন বাধাগ্রস্ত না হয়, সে কথাও রায়ে বলা হয়েছে৷ 
অ্যাটর্নি জেনারেল মাহবুবে আলম বলেন, আপিল বিভাগ অবশ্য বলেছেন, যে ঘটনার প্রেক্ষিতে হাইকোর্টের ওই রায় দেয়া হয়েছিলো সে ঘটনায় ওই রায় ঠিক ছিলো৷ তবে সব ধরনের ফতোয়ার বিষয়ে তা খাটে না৷
২০০৮ গ্রীষ্মকালীন অলিম্পিকে মার্কিন সামোয়া

চীনের বেজিং-এ অনুষ্ঠিত ২০০৮সালের গ্রীষ্মকালীন অলিম্পিকে আমেরিকান সামোয়া অংশগ্রহণ করে। আমেরিকান সামোয়ার পাঁচজন প্রতিযোগী তিনটি পৃথক খেলায় অংশগ্রহণ করে, যথাক্রমে, সাঁতার, দৌড়বাজী এবং জুডো।
মহিলাদের প্রতিযোগিতা
আঙ্খেসেনামুন

আঙ্খেসেনামুন (ইংরেজি: Ankhesenamun; ˁnḫ-s-n-imn, "তার জীবন আমুনের") (প্রায় ১৩৪৮ খ্রিস্টপূর্ব - ১৩২৪ খ্রিস্টপূর্বের পরে) মিশরের অষ্টাদশ রাজবংশের একজন রানী ছিলেন। আঙ্খেসেনপাতেন হিসেবে তার জন্ম। ফেরাউন আখেনাতেনের ছয় মেয়ের তৃতীয় মেয়ে ছিল এবং তার রাজকীয় স্ত্রী নেফেরতিতি। আঙ্খেসেনামুন ১৩ বছর বয়সে তার সৎ ভাই তুতাংখামুনের রাজকীয় স্ত্রী হয়েছিলেন। তার পিতার মৃত্যুর পরে তার নাম পরিবর্তনের সাথে তার ধর্ম পরিবর্তনের প্রতিফলন ঘটে। তার তারুণ্য দুঃখ, বেদনা, উদ্বেগ ইত্যাদি এবং তার মাতা-পিতার প্রাচীন রাজত্বের চিত্রে ভালো ভাবে নথিপত্রে অন্তর্ভুক্ত রয়েছে।
সাম্প্রতিক ২০১০ সালের ফেব্রুয়ারিতে একটি ডিএনএ পরীক্ষার মাধ্যমে অনুমান করা হয়েছে যে, ১৮তম রাজবংশের রানীর আঙ্খেসেনপাতেনের মমি কেভি৬৩ অথবা কেভি২১, দু'টির একটি কফিনে সমাহিত রয়েছে।
আঙ্খেসেনামুনের কেভি৬৩ কবরটি খনন করার পরে অনুমান করা হয়েছে যে, তুতাংখামুনের কেভি৬২ কবরটি নৈকট্যের দরুন আঙ্খেসেনামুনের জন্য এই কবরটি পরিকল্পনা করা হয়েছে। কবরের কফিনেতে (এর একটির উপর একটি মহিলার ছবি ছাপার রয়েছে) পাওয়া গিয়েছিল নারীর পোশাক, স্বর্ণ-অলংকার, Natron। সিরামিকের ভাঙ্গা অংশে এবং কবরেও পাতেন নামটি ছিল। কেবল রাজকীয় এই নামটি শুধু একজন ব্যক্তিই বহন করতে সে ছিল আঙ্খেসেনামুন, যার আসল নাম ছিল আঙ্খেসেনপাতেন। যাইহোক, কেভি৬৩ তে কোন মমি খুঁজে পাওয়া যায়নি, সুতরাং এইটি একটি ধারণা মাত্র।
চান্দ্রজল

চান্দ্রজল (ইংরেজি: Lunar water) বলা হয় চাঁদে উপস্থিত জলকে। তরল জল চন্দ্রপৃষ্ঠে টিকে থাকতে পারে না, এবং জলীয় বাষ্প সূর্যালোক দ্বারা শোষিত হয়ে মহাশূন্যে বিলীন হয়ে যায়। যদিও ১৯৬০-এর দশক থেকে বিজ্ঞানীরা অনুমান করে এসেছেন যে চাঁদের মেরুপ্রদেশের চিরঅন্ধকারাচ্ছন্ন অঞ্চলের শীতল পরিবেশে জলীয় বরফ থাকা সম্ভব।
জল ও রাসায়নিক সম্পর্কযুক্ত হাইড্রক্সিল গ্রুপও (OH) অন্যান্য চান্দ্র খনিজের (মুক্ত জল ছাড়া) রাসায়নিকভাবে আবদ্ধ অবস্থায় অবস্থান করতে পারে। তথ্যপ্রমাণ থেকে অনুমান করা হয় চন্দ্রপৃষ্ঠের কম ঘনত্বের (low concentrations) অঞ্চলগুলিতে তা-ই ঘটেছে। সন্ধানপ্রাপ্ত ঘনত্বের (trace concentrations) মধ্যে শোষিত জল (absorbed water) পাওয়া গিয়েছে প্রতি মিলিয়নে ১০০০ অংশের মধ্যে ১০ অংশ।
বিভিন্ন পর্যবেক্ষণে চাঁদে যে বদ্ধ হাইড্রোজেন (bound hydrogen) পাওয়া গেছে, তা থেকেই চাঁদে জলীয় বরফের অস্তিত্ব অনুমান করা হয়েছে। তবে এই অনুমান প্রশ্নাতীত নয়। ২০০৯ সালের সেপ্টেম্বর মাসে ভারতের "চন্দ্রযান-১" চাঁদে জল ও সূর্যালোকে প্রতিবিম্বিত হাইড্রক্সিল শোষক রেখা (absorption line) নির্দেশ করে। যার উপর ভিত্তি করে নাসার "এলসিআরওএসএস" মিশন একটি চিরঅন্ধকারাচ্ছন্ন মেরুগহ্বরের উপর তাদের ইমপ্যাক্টর উড়িয়ে একটি বস্তুপুঞ্জের মধ্যে অন্তত ১০০ কিলোগ্রাম জলের সন্ধান পায়।
সম্ভবত বিভিন্ন ভূতাত্ত্বিক সময়পর্বে জলবাহী ধূমকেতু, গ্রহাণু ও উল্কাপিন্ডের নিয়মিত সংঘাতের ফলে চাঁদে জল এসেছে। অথবা অক্সিজেন-বাহী খনিজের সঙ্গে সৌরবায়ুর হাইড্রোজেন আয়নের (ফোটন)) সংঘাতের ফলে অবিরত জল সৃষ্টিও সম্ভব।
চাঁদে জলের সন্ধানের যে অনুসন্ধান চলেছে তা নিয়ে কৌতূহলও যথেষ্টই রয়েছে। এই অনুসন্ধানের জন্য একাধিকবার চন্দ্রাভিযানও চালানো হয়েছে। এর কারণ হল, চাঁদের দীর্ঘস্থায়ী বসতি স্থাপনে জলের প্রয়োজনীয়তা।
শব্দছক

শব্দছক হল এক ধরনের শব্দের ধাঁধা। এই বিশেষ ধাঁধাটিতে একটি বর্গক্ষেত্রের মধ্যে ছোট ছোট বর্গাকৃতি সাদা-কালো খোপ থাকে এবং এর সাথে কিছু সূত্র নির্দেশ করা থাকে। প্রদত্ত সূত্রগুলি অনুসরণ করে একেকটি শব্দের দ্বারা সাদা বর্গাকৃতি খোপগুলি পূর্ণ করতে হয়।
প্লাংকের সময়

পদার্থবিজ্ঞানে, প্লাংকের সময় হল প্লাংক একক ব্যবস্থায় শুন্য মাধ্যমে আলো এক প্ল্যাংকের দৈর্ঘ্য আতিক্রম করতে যে সময় লাগে। একে t দ্বারা প্রকাশ করা হয়।
সুতরাং, প্লাংকের সময়কে সংজ্ঞায়িত করা যায়ঃ-
এখানে,
বন্ধনির মাঝের সংখ্যাটি প্রাক্কলিত আদর্শ বিচূতি (standard error)।
প্লাংকের সময় এর উদ্ভব গাণিতিক পদার্থবিজ্ঞানের একটি শাখা, মাত্রা বিশ্লেষণ থেকে। মাত্রা বিশ্লেষণ করা হয় পরিমাপের একক এবং প্রাকৃতিক ধ্রুবক ব্যবহার করে।
জাহাঙ্গীর তারেক

জাহাঙ্গীর তারেক (১লা জানুয়ারি, ১৯৪৩ - ২৯শে জুন ২০১০) বাংলাদেশের একজন ভাষাবিদ, শিক্ষক ও গবেষক ছিলেন। তিনি ঢাকা বিশ্ববিদ্যালয়ের আধুনিক ভাষা ইনস্টিটিউটে অধ্যাপনা করতেন। বাংলা, ইংরেজি, ফরাসি, জার্মান, ইতালীয়, স্পেনীয়, পর্তুগিজ, হিন্দি, উর্দু, আরবি, ফার্সি, সংস্কৃত, লাতিন ও ওলন্দাজ ভাষায় তিনি সবিশেষ দখল অর্জন করেছিলেন।
জাহাঙ্গীর তারেক ১৯৪৩ সালের পয়লা জানুয়ারি বরিশালে জন্মগ্রহণ করেন।
জাহাঙ্গীর তারেক ১৯৬৪ সালে ঢাকা বিশ্ববিদ্যালয় থেকে বাংলা সাহিত্যে স্নাতকোত্তর উপাধি অর্জন করেন। এরপর তিনি প্যারিসের সর্বন বিশ্ববিদ্যালয় থেকে ১৯৭১ সালে ফরাসি সাহিত্যে এবং ১৯৭৩ সালে প্যারিস বিশ্ববিদ্যালয় থেকে ইংরেজি সাহিত্যে স্নাতকোত্তর উপাধি লাভ করেন। অতঃপর তিনি সর্বন বিশ্ববিদ্যালয় থেকে ১৯৭৬ সালে ডক্টরেট উপাধি অর্জন করেন। এরপর ফ্রান্সের ক্রেডিফে ১৯৮৪-১৯৮৫ সালে এক বছরের প্রশিক্ষণ এবং গবেষণা কর্মসূচী সম্পূর্ণ করেন ‘টেকনিক্স অব মডার্ন এডুকেশন’ বিষয়ে। জুন ১৯৯১ থেকে নভেম্বর ১৯৯২ পর্যন্ত ডক্টর জাহাঙ্গীর তারেক বৃত্তিপ্রাপ্ত গবেষণা সহযোগী (রিসার্চ ফেলো) হিসেবে মিউনিখ বিশ্ববিদ্যালয়ের আলেক্সান্ডার ফন হুমবোল্ট ফাউন্ডেশনে কাজ করেন।
জাহাঙ্গীর তারেক বাংলা ভাষায় অনুবাদে গুরুত্বপূর্ণ কাজ করেছেন। বাংলা একাডেমী থেকে প্রকাশিত হয়েছে তার অনূদিত "শব্দার্থ-বিজ্ঞানের মূলসূত্র" ("প্রিন্সিপলস অব সেম্যান্টিক্স"—স্টিফেন উলম্যান রচিত), গ্যুস্তাভ ফ্লোবেরের "মাদাম বোভারি"। এ ছাড়া তিনি অনুবাদ করেছেন "কারিগরি বিদ্যার দিশারী" ("ট্রেইল ব্লেজার্স অব টেকনোলজি"— হারল্যান্ড ম্যাঞ্চেস্টার), "সামাজিক সংকটে বিজ্ঞানের ভূমিকা" ("ক্যান সায়েন্স সেভ আস?"— জর্জ এ লুন্ডবার্গ)।
জাহাঙ্গীর তারেকের মৌলিক রচনা এবং গবেষণাপত্রও অনেক। বাংলা একাডেমী প্রকাশিত "সিম্বলিস্ট লিটারেচার", নজরুল ইনস্টিটিউট প্রকাশিত "কাজী নজরুল ইসলামের কবিতা ও গানের ওপর ফ্রেঞ্চ এবং স্প্যানিশ ভাষায় বিভিন্ন রচনা"। ইনস্টিটিউট অব মডার্ন ল্যাঙ্গুয়েজেসের গবেষণা সাময়িকীতে প্রকাশিত "বেসিক বাংলা ভোকাবুলারি" ("বাংলা ভাষার মৌলিক শব্দভাণ্ডার"), বাংলা একাডেমী পত্রিকায় প্রকাশিত "ম্যান’স স্টেট ইন দ্য প্লেজ অব কাম্যু" ("কাম্যুর নাটকগুলিতে মানুষের স্থান"), "রোমান্টিসিজম অ্যান্ড কান্টিয়ান ফিলসফি" ("রোমান্টিকবাদ ও কান্টীয় দর্শন"), "দ্য থিওরি অভ আর্ট অভ ফ্রাঙ্কফুর্ট ফিলসফি" ("ফ্রাংকফুর্ট দর্শনের শিল্পতত্ত্ব"), ইত্যাদি।
বাংলা একাডেমীর বহুল ব্যবহূত বাংলা-থেকে-ইংরেজি ও ইংরেজি-থেকে-বাংলা অভিধান দুইটিরও অন্যতম সম্পাদক ছিলেন জাহাঙ্গীর তারেক। তিনি ‘সিডা’র লিগ্যাল রিফর্ম প্রকল্পাধীন ইংরেজি-থেকে-বাংলা আইনি অভিধানের ওপরও কাজ করে গেছেন ২০০৩ সালের জানুয়ারি থেকে।
তারেক ‘আন্তর্জাতিক নজরুলচর্চা কেন্দ্র’-র জাতীয় কমিটির সহ-সভাপতি এবং ‘ইন্টারন্যাশনাল মাদার ল্যাঙ্গুয়েজ ইনস্টিটিউট’-এর (আন্তর্জাতিক মাতৃভাষা ইনস্টিটিউট) উপদেষ্টা ছিলেন।
২৯শে জুন ২০১০ মাত্র ৬৭ বছর বয়সে হৃদযন্ত্রের ক্রিয়া বন্ধ হওয়ায় তিনি আকস্মিক মৃত্যুবরণ করেন।
ভারতীয় গণনাট্য সংঘ

শুরুর দিকে যে সকল স্বনামধন্য ব্যক্তি এই সংগঠনের সাথে যুক্ত ছিলেন তারা নমস্য। 
ভারতীয় গণনাট্য সংঘ (), হল বামপন্থী দলগুলোর নেতৃত্বে পরিচালিত থিয়েটার-শিল্পীদের সংগঠন। এটির লক্ষ্য ছিল ভারতের জনসাধারণের মধ্যে বামপন্থী মতাদর্শ প্রচার এবং তাদের সাংস্কৃতিক জাগরণ ঘটান। এটি ছিল ভারতের কমিউনিস্ট পার্টির সাংস্কৃতিক শাখা।
শুরুর দিকের এই সংগঠনের কয়েকজন সদস্য হলেন পৃথ্বীরাজ কাপুর, বিজন ভট্টাচার্য, ঋত্বিক ঘটক, উৎপল দত্ত, খাজা আহমেদ আব্বাস, সলিল চৌধুরী, পণ্ডিত রবি শংকর, জ্যোতিরিন্দ্র মৈত্র, শেখর চট্টোপাধ্যায়,নিরঞ্জন সিং মান, এস. টেরা সিং চান, জগদীশ ফরিয়াদি, খলিল ফরিয়াদি, রাজেন্দ্র রঘুবংশী সফদার মীর প্রমুখ। আদর্শগতভাবে এই সংগঠনটি বাম আন্দোলন এবং ভারতের কমিউনিস্ট পার্টির তৎকালীন সাধারণ সম্পাদক, পূরণচাঁদ জোশী এবং প্রগতিশীল লেখক সমিতির সাধারণ সম্পাদক সাজ্জাদ জহির-এর অনুপ্রেরণায় গঠিত হয়েছিল।
মিশরের অষ্টাদশ রাজবংশ

মিশরের অষ্টাদশ রাজবংশ (সি. ১৫৫০-সি. ১২৯২ খ্রিস্টপূর্বাব্দ) সম্ভবত প্রাচীন মিশরের সমস্ত রাজবংশের চেয়ে সর্বাপেক্ষা বেশি পরিচিত। ১৯২২ সালে হোওয়ারড কাটারের মাধ্যমে কবরগুলো খুজে পাওয়া যায়। এর স্বর্ণ-অলংকার চোরদের দ্বারা দুইবার চুরি হওয়া সত্ত্বেও আলোড়নসৃষ্টিকারী প্রত্নতাত্ত্বিক আবিষ্কার ছিল। তুতাংখামুনসহ মিশরের সর্বাপেক্ষা বিখ্যাত ফেরাউনদের কবর এখানে রয়েছে। অষ্টাদশ রাজবংশ কখনও কখনও 'থুউতমোসিড রাজবংশ' হিসেবেও পরিচিত। কারণ থুউতমোসিসের চারটি ফেরাউনের নামের অর্থ "(দেবতা) থোথ (যে ভাবে প্রতীয়মান হয়) শিশু।" হাতশেপসুত এবং সম্ভবত আরও দু'টি নারী ফেরাউন এই রাজবংশের সময় মিশরের রাজা হয়ে শাসন করেছিল, যে ভাবে আখেনাতেন (আমেনোফিস IV হিসেবে পরিচিত), "উৎপথগামী ফেরাউন", তার স্ত্রী নেফেরতিতির সাথে।
রেডিও কার্বনের তথ্য থেকে পাওয়া হিসাব অনুসারে ১৮তম রাজবংশ ১৫৫০ খ্রিস্টপূর্বাব্দের কয়েক বছর আগে শুরু হয়েছে। রেডিও কার্বনের পাওয়া তারিখের সীমা ১৫৭০-১৫৪৪ খ্রিস্টপূর্বাব্দ, যার গড় তারিখ গিয়ে দাড়ায় ১৫৫৭ খ্রিস্টপূর্বাব্দ।
অষ্টাদশ রাজবংশের ফেরাউনরা আনুমানিক প্রায় ১৫৫০ থেকে ১২৯৮ খ্রিস্টাপূর্ব পর্যন্ত, দুইশত পঞ্চাশ বছর শাসন করেছিল। নিন্মের ছকের তারিখ এবং নামগুলো ডোডসোন এবং হিলটোন থেকে গ্রহণ করা হয়েছে। ফেরাউনের অনেক থেবেসের (কেভি হিসেবে অভিহিত করা হয়েছে) রাজার ভ্যালিতে সমাহিত করা হয়েছিল। আরও তথ্য "থেবেন ম্যাপিং প্রোজেক্ট" ওয়েবসাইটে খুঁজে পাওয়া যাবে।
দিয়েগো ফরলান

দিয়েগো মার্টিন ফরলান কোরাজো (জন্ম ১৯ মে, ১৯৭৯) উরুগুয়ের জাতীয় ফুটবল দলের একজন খেলোয়াড়। তিনি স্ট্রাইকার হিসেবে খেলে থাকেন। তিনি বর্তমানে স্প্যানিশ ক্লাব অ্যাথলেটিকো মাদ্রিদে খেলছেন।
থমাস মুলার

থমাস মুলার (; ) (জন্ম: সেপ্টেম্বর ১৩, ১৯৮৯) হলেন জার্মানির জাতীয় ফুটবল দলের একজন খেলোয়াড়। তিনি একজন স্ট্রাইকার। ফিফার জরিপে ২০১০ এর আসরে সবচেয়ে উদীয়মান তরুণ খেলোয়াড় হলো জার্মানির মিডফিল্ডার থমাস মুলার। একাটি জরিপের মাধ্যমে এ তরুণ খেলোয়াড়কে নির্বাচন করে ফিফা। ২০০৮ সালে ইউরো সেরা মুলার এ আসরে চারটি গোল করে ফেবারিটের তালিকায় চলে আসেন। ২০ বছর বয়সের এ তরুণের এটাই প্রথম বিশ্বকাপ আসর। মেস্কিকো ও ঘানায় লিগ পর্যায়ে সেরা খেলার জন্য ২০১০ এর ফিফা বিশ্বকাপে স্থান করে নেন।
২০১০ বিশ্বকাপের মোট ৬টি খেলায় ৫টি গোল করে সর্বোচ্চ গোলদাতা হিসাবে গোল্ডেন বুট পেয়েছেন মুলার। আর ৩ জন ফুটবলার সমসংখ্যক গোল করলেও মুলার অন্যের গোলে ৩ বার সহায়তা করায় এই পুরস্কারটি পান।
১৩ নভেম্বর ২০১৫
ভূমি পরিমাপ

ভূমির পরিমাপ পদ্ধতি বিভিন্ন দেশে বিভিন্ন রকম হয়ে থাকে। বাংলাদেশ ও ভারতের পশ্চিমবঙ্গ, আসাম, ত্রিপুরা, মানভূম ইত্যাদি বিভিন্ন এলাকায় এককের মানে বিভিন্নতা পরিদৃষ্ট হয়।
বাংলাদেশে ভূমি সংক্রান্ত যাবতীয় দলিল লিখন, সরকারি হিসাব ও অফিসের কাজে ব্যবহার্য দুই প্রকার পরিমাপ হলো শতাংশের হিসাব ও কাঠা'র হিসাব। এই দুইয়ের মধ্যে সম্পর্ক এই যে, এক একরের এক শত ভাগের এক ভাগকে বলা হয় "এক-শতাংশ" জমি। অধিকতর প্রচলিত শব্দবন্ধ হলো "এক ডেসিমাল জমি"। অন্যদিকে কাঠার উর্ধ্বতর একক হলো "বিঘা" এবং বিঘা'র উর্ধ্বতর একক হলো "একর।" ২০ কাঠা সমান এক বিঘা জমি এবং তিন বিঘা সমান এক একর জমি। এই পরিমাপ সর্বজনীন, এবং "প্রমিত মান" (Standard Measurement) হিসেবে সরকারীভাবে অনুমোদিত।
টিকা: কোন ভূমির দৈর্ঘ্য ও প্রস্থের গুণফল যদি ৪৮৪০ বর্গগজ হয় তাহলে এটা ১ একর হবে। যেমনঃ ভূমির দৈর্ঘ্য ২২০ গজ এবং প্রস্থ ২২ গজ সুতরাং ২২০×২২ গজ = ৪৮৪০ বর্গগজ।
টিকা: একশত শতাংশ বা, এক হাজার সহস্রাংশ বা, দশ হাজার অযুতাংশ = ১ একর। দশমিক বিন্দুর (.) পরে চার অঙ্ক হলে অযুতাংশ পড়তে হবে।
বাংলাদেশে এবং বাংলাদেশের আশেপাশের ও ভারতের বিভিন্ন অঞ্চলভেদে বিভিন্ন প্রকারের ভূমি পরিমাপে মাপ-ঝোক প্রচলিত রয়েছে। এগুলো হলো কানি-গন্ডা, বিঘা-কাঠা ইত্যাদি। অঞ্চল ভেদে এই পরিমাপগুলোর আয়তন বিভিন্ন রকমের হয়ে তাকে। বিভিন্ন অঞ্চলে ভূমির পরিমাপ বিভিন্ন পদ্ধতিতে হলেও সরকারি ভাবে ভূমির পরিমাপ একর, শতক পদ্ধতিতে করা হয়। সারাদেশে একর শতকের হিসাব সমান।
কানি: কানি দুই প্রকার। যথা -
কাচ্চা কানি: ৪০ শতকে এক কাচ্চা কানি। কাচ্চা কানি ৪০ শতকে হয় বলে একে ৪০ শতকের কানিও বলা হয়।
সাই কানি: এই কানি কোথাও ১২০ শতকে ধরা হয়। আবার কোথাও কোথাও ১৬০ শতকেও ধরা হয়।
কানি গন্ডার সাথে বিভিন্ন প্রকারের পরিমাপের তুলনা:
ছটাক, বিঘা এবং কাঠার হিসাব
ভূমির পরিমাপ পদ্ধতি সঠিক এবং সহজ করার জন্য ইংরেজ বিজ্ঞানী এডমন্ড গান্টা এই পদ্ধতি আবিষ্কার করেন। তিনি ভূমি পরিমাপের জন্য ইস্পাত দ্বারা এক ধরনের শিকল আবিষ্কার করেন। পরবর্তীতে তার নাম অনুসারেই এই শিকলের নামকরণ করা হয় গান্টার শিকল। আমাদের দেশে গান্টার শিকল দ্বারা জমি জরিপ অত্যন্ত জনপ্রিয়। একর, শতক এবং মাইলষ্টোন বসানোর জন্য গান্টার শিকল অত্যন্ত উপযোগী। এই শিকলের দৈর্ঘ্য ২০.৩১ মিটার (প্রায়) বা ৬৬ ফুট।
গান্টার শিকল ভূমি পরিমাপের সুবিধার্থে একে ১০০ ভাগে ভাগ করা হয় থাকে। এর প্রতিটি ভাগকে লিঙ্ক বা জরিপ বা কড়ি বিভিন্ন নামে ডাকা হয়।
দৈর্ঘ্য ১০ চেইন × প্রস্থে ১ চেইন = ১০ বর্গ চেইন = ১ একর
আমাদের দেশে জমি-জমা মাপ ঝোকের সময় চেইনের সাথে ফিতাও ব্যবহার করা হয়। সরকারি ভাবে ভূমি মাপার সময় চেইন ব্যবহার করা হয় এবং আমিন বা সার্ভেয়ার ইত্যাদি ব্যক্তিগণ ভূমি মাপার সময় ফিতা ব্যবহার করেন। ভূমির পরিমাণ বেশি হলে চেইন এবং কম হলে ফিতা ব্যবহার করাই বেশি সুবিধাজনক।
গান্টার শিকলে ১০ লিঙ্ক বা ৭৯.২ ইঞ্চি পর পর নস বা ফুলি স্থাপন করা হয়
২০ লিঙ্ক বা ১৫৮.৪ ইঞ্চি পর স্থাপিত হয়
৩০ লিঙ্ক বা ২৩৭.৩ ইঞ্চি পর স্থাপিত হয়
৪০ লিঙ্ক বা ৩১৬.৮ ইঞ্চি পর স্থাপিত হয়
৫০ লিঙ্ক বা ৩৯৬.০ ইঞ্চি পর স্থাপিত হয়
৮০ গান্টার বা ১৭৬০ গজ পর স্থাপিত হয় - মাইল ষ্টোন
হলদে পাখি

হলদে পাখি (বৈজ্ঞানিক নাম: "Oriolus xanthornus") () বা কালোমাথা বেনেবউ Oriolidae (ওরিওলিডি) গোত্র বা পরিবারের অন্তর্গত "Oriolus" (ওরিওলাস) গণের অন্তর্গত এক প্রজাতির হলুদ বৃক্ষচর পাখি। এরা কুটুম পাখি নামেও পরিচিত। হলদে পাখির বৈজ্ঞানিক নামের অর্থ "হলুদ সোনাবউ" (লাতিন: "oryolus" = সোনাবউ; গ্রিক: "xanthos" = হলুদ, "ornis" = পাখি)। পাখিটি বাংলাদেশ, ভারত ছাড়াও দক্ষিণ ও দক্ষিণ-পূর্ব এশিয়ার বিভিন্ন দেশে দেখা যায়। সারা পৃথিবীতে প্রায় ৪৩ লক্ষ ১০ হাজার বর্গ কিলোমিটার এলাকা জুড়ে এরা বিস্তৃত। বিগত কয়েক দশক ধরে এদের সংখ্যা বাড়ছে না কমছে সেব্যাপারে বিশেষ কিছু জানা যায় নি; তবে এরা একদম আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে Least Concern বা ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটিকে সংরক্ষিত ঘোষণা করা হয় নি।
ডানা ও পুচ্ছে কালো রঙসহ দেহের বাকি অংশ সোনালি হলুদ রঙের চোখে স্পষ্ট কালো রেখা দেখা যায়। স্ত্রী পাখি পুরুষের তুলনায় অপেক্ষাকৃত ফ্যাকাসে ও অধিক সবুজ রঙের। এটি কর্কশ স্বরে ‘চীয়া’ বোলে ডাকে এবং ‘পীলোলো’ শব্দে শিস দেয়। কীটপতঙ্গ, ফল ও ফুলের নির্যাস আহার করে। এপ্রিল থেকে জুলাইয়ের মধ্যে বাসা বাঁধে। ২-৩টি ডিম পাড়ে। বাসার সব কাজে স্ত্রী-পুরুষ উভয়ে অংশ নেয়। দেশের উত্তর অঞ্চলে ব্যাপকভাবে বিস্তৃত।
মাথা, গলা ও ঊর্ধ্ব-বক্ষ, ডানা ও পুচ্ছে কালো রংসহ দেহের অবশিষ্ট অংশ উজ্জ্বল সোনালি হলুদ রঙের। ঠোঁট গোলাপি ও চোখ গাঢ লাল। স্ত্রী ও পুরুষ পাখি দেখতে একই রকম, তবে স্ত্রীর মাথার কালো রং অপেক্ষাকৃত ফ্যাকাসে। এই পাখি কর্কশ স্বরে ‘কোয়াক’ বোল তুলে ডাকে।
পল (অক্টোপাস)

পল (ডিম ফুটে জন্ম: জানুয়ারি ২০০৮ – ২৬ অক্টোবর ২০১০) জার্মানির ওবেরহাউসেন সি লাইফ সেন্টারের একটি ট্যাঙ্কে বসবাসকারী সাধারণ অক্টোপাস। ফুটবল ম্যাচের ফলাফল ভবিষ্যদ্বাণীর জন্য পশু ভবিষ্যদ্বক্তা হিসেবে এটিকে ব্যবহার করা হয়। সাধারণত যে সব আন্তর্জাতিক ম্যাচে জার্মানি খেলে সেগুলির জন্যই এটিকে ব্যবহার করা হয়। ২০১০ ফিফা বিশ্বকাপে অব্যর্থ ভবিষ্যদ্বাণী করে এটি সারা বিশ্বের দৃষ্টি আকর্ষণ করেছে। পল ২০১০ এর ২৬ অক্টোবর মারা যায়।
ভবিষ্যদকথনের সময় পলের কাছে দুটি মিউসাল জাতীয় খাবারের বাক্স রাখা হয়। প্রতিটি বাক্সে এক একটি প্রতিযোগী দেশের জাতীয় পতাকার ছবি থাকে। ইউরো ২০০৮-এ পল জার্মানীর ছয়টি ম্যাচের ক্ষেত্রে চারটিতে বিজয়ী দলের পতাকাঅঙ্কিত বাক্স বেছেছিল। ২০১০ ফিফা বিশ্বকাপে তার সাতটি ভবিষ্যদবাণীই মিলে গেছে। এমনকি ১১ জুলাই অনুষ্ঠিত নেদারল্যান্ড-স্পেনের ম্যাচের আগে সে স্পেনের পতাকাঅঙ্কিত বাক্স থেকে মিউসাল খেয়েছিল। এই ম্যাচেও স্পেনের জয় হয়েছে। ২০১০ ফিফা বিশ্বকাপে তার সাফল্য ১০০% (৮/৮) এবং সামগ্রিক সাফল্য ৮৬% (১২/১৪)।
মির্জা শেখ ইতেশামুদ্দীন

মির্জা শেখ ই'তেসামউদ্দীন অষ্টাদশ শতাব্দীর একজন রাজদূত যিনি প্রথম বাঙালি হিসেবে ইউরোপ যাত্রা করেন। ১৭৬৬ সালে দিল্লির মোগল বাদশাহ দ্বিতীয় শাহ আলমের রাষ্ট্রদূত হয়ে বাংলা থেকে লন্ডনে যান মির্জা শেখ ইতেসামুদ্দীন। তার দায়িত্ব ছিল ইংল্যান্ডের রাজা তৃতীয় জর্জের দরবারে মোগল বাদশার পক্ষে দেনদরবার করা।
মির্জা শেখ ইতেশামুদ্দীন (মতান্তরে এহতেশাম উদ্দিন) বাংলার নদিয়া জেলার চাকদহর পাঁচনুর গ্রামের অভিজাত মুসলিম পরিবারে আনুমানিক ১৭৩০ সালে জন্মগ্রহণ করেন। মুর্শিদাবাদের নবাব মীর জাফরের দরবারের মুনশি সলিমুল্লাহর কাছে তিনি ফার্সি ভাষা শিখে কলকাতায় ইস্ট ইন্ডিয়া কোম্পানিতে মুনশির চাকরি নেন। তার জন্মস্থান চাকদহের কাজীপাড়া প্রাচীন মসজিদটি আজও বর্তমান।
১৭৬৬ সালে বাংলা থেকে লন্ডনে যান দিল্লির মোগল বাদশা দ্বিতীয় শাহ আলমের রাষ্ট্রদূত ক্যাপ্টেন আর্চিবল্ড সুইনটনের সহকারী দূত হিসেবে, ইংল্যান্ডের রাজা তৃতীয় জর্জের দরবারে মোগল বাদশার পক্ষে দেন-দরবারের দায়িত্ব নিয়ে।
বক্সার যুদ্ধের পর কোম্পানির কাজের সূত্রে বাদশা দ্বিতীয় শাহ আলমের অনুগ্রহে শাহি দরবারে তিনি মুনশির পদ পান, সঙ্গে মির্জা খেতাবে ভূষিত হন। অচিরেই দরবারে সভাসদ পদে উন্নীত হন তিনি।
ইস্ট ইন্ডিয়া কোম্পানির সাবেক কর্মকর্তা ক্যাপ্টেন আর্চিবল্ড সুইনটনকে ইংল্যান্ডের রাজা তৃতীয় জর্জের জন্য বাদশার চিঠিসহ শাহি দূত হিসেবে পাঠাবার সিদ্ধান্ত নেওয়া হলে, বিলেতের রাজদরবারে ফার্সি ভাষায় লেখা এই চিঠি যথাযথভাবে ব্যাখ্যা করার জন্য বাদশা নিজেই ইতেশামুদ্দীনকে বেছে নেন। ১৭৬৬ সালে তাকে দূত হিসেবে নিয়োগ দিয়ে সুইনটনের সঙ্গে লন্ডন পাঠানো হয়। ১৭৬৬-এর জানুয়ারি মাসের শেষের দিকে একটি ফরাসি জাহাজে চেপে হুগলি থেকে মির্জার সমুদ্রযাত্রা শুরু হয়।
বিলেতে দেড় বছর কাটিয়ে ১৭৬৮ সালের অক্টোবরে দেশে ফিরে মির্জা পুনরায় কোম্পানির চাকরিতে ফিরে যান। বিলেত থেকে ফিরে ইতেশামুদ্দীনের বেশ নামডাক হয়। লোকমুখে তার পরিচয় হয় বিলায়েত মুনশি। এ সময় মারাঠা যুদ্ধের প্রেক্ষাপটে ইংরেজের হয়ে মারাঠাদের সঙ্গে কূটনৈতিক দর-কষাকষিতে বেশ দক্ষতার পরিচয় দেন তিনি। তবে দেশে ফিরে বিলেতভ্রমণ বা বিলেত নিয়ে বই লেখার কারণে কোম্পানির কাছ থেকে পুরস্কার, বেতন বৃদ্ধি বা পদোন্নতি—এসব কিছুই পাননি তিনি। কোম্পানির মুনশি হিসেবেই তার বাকি জীবনটা কেটে যায়।
মির্জা প্রবাস জীবনের অভিজ্ঞতা নিয়ে দেশে ফেরার পনেরো বছর পরে—১৭৮৪/৮৫ সালে ফার্সি ভাষায় রচনা করেন সিগরুফ-ই-বিলায়েতনামা। সাধারণ ক্রমিককাল অনুসরণ করে বিলাত ও ফ্রান্সে যা দেখেছেন, তার একটি সার্বিক ধারাবিবরণী এবং সেখানকার সমাজ, প্রতিষ্ঠান ও জীবনযাত্রা সম্পর্কে তার নিজস্ব মূল্যায়ন—এ বইয়ের বৈশিষ্ট্য।
অধ্যাপক কায়সার হকের মতে, ইতেশামুদ্দীন আনুমানিক ১৮০০ সালে মারা যান।
লিঙ্গুয়া ফ্রাঙ্কা

লিংগুয়া ফ্রাংকা (প্রকৃতপক্ষে এটি ইতালীয় ভাষায় "ফ্রাংকীয় ভাষা" বোঝাতে ব্যবহৃত হয় - নিচে শব্দটির উৎস দেখুন) হল ভিন্ন মাতৃভাষাবিশিষ্ট দু'জন মানুষের মধ্যে যোগাযোগের জন্যে ব্যবহৃত ভাষা, সাধারণত ভাষাটি হয় ওই দুই ব্যক্তির মাতৃভাষার চেয়ে ভিন্ন তৃতীয় একটি ভাষা।
একে কার্যকারী ভাষা বা সংযোগস্থাপনকারী ভাষাও বলা হয়।
লিংগুয়া ফ্রাংকা হল কাজের ভিত্তিতে সংজ্ঞায়িত একটি পদ, ভাষাতাত্ত্বিক ইতিহাস বা কোন ভাষার গঠনের ওপর নির্ভরশীল কিছু নয়: যদিও পিজিন এবং ক্রেয়ল মাঝেসাঝে লিংগুয়া ফ্রাংকার কাজ চালায়, কিন্তু বেশিরভাগ লিংগুয়া ফ্রাংকাই পিজিন বা ক্রেয়লজাতীয় কিছু নয়।
"লিংগুয়া ফ্রাংকা"র সমার্থক শব্দ হল "বাহক ভাষা" এবং "সংযোগকারী ভাষা"। যেখানে "স্থানীয় ভাষা" কোন একক ভাষাবিশিষ্ট সম্প্রদায়ের মাতৃভাষা হিসেবে ব্যবহৃত হয়, সেখানে "বাহক" ভাষা ঐ ভাষা ব্যবহারকারী আদি সম্প্রদায়ের বাইরেও ছড়িয়ে পড়ে এবং বিভিন্ন সম্প্রদায়ের মানুষের মধ্যে যোগাযোগের মাধ্যম দ্বিতীয় ভাষা হিসেবে ব্যবহৃত হয়। উদাহরণ হিসেবে বলা যায় স্প্যানিশ হল স্পেনের স্থানীয় ভাষা, কিন্তু এটি ফিলিপাইনে বাহক ভাষা (অর্থাৎ লিংগুয়া ফ্রাংকা) হিসেবে ব্যবহৃত হয়।
আন্তর্জাতিক সহায়ক ভাষা যেমন স্পেরানতো তৈরি করা হয় লিংগুয়া ফ্রাংকা হিসেবে ব্যবহারের জন্যে, কিন্তু ঐতিহাসিকভাবে এ ভাষাগুলোর সাথে মানিয়ে নেওয়ার ও ব্যবহারের উদাহরণ তুলনামূলকভাবে স্বল্প এবং তাই এদের লিংগুয়া ফ্রাংকা বলা চলে না।
শীতাতপ নিয়ন্ত্রণ ব্যবস্থা

শীতাতপ নিয়ন্ত্রণ ব্যবস্থা (ইংরেজি: Air conditioning) হচ্ছে অভ্যন্তরীন বাতাসে (indoor air) আর্দ্রতার পরিমাণ নিয়ন্ত্রণ করে আরামদায়ক পরিবেশ তৈরী। বিশদ অর্থে শীতলীকরণ, তাপমাত্রা বৃদ্ধি, বাতাসের গতি নিয়ন্ত্রণ ও বিশুদ্ধতা নিশ্চিতকরণই শীতাতপ নিয়ন্ত্রণ ব্যবস্থা।
এটি সাধারণত ঘরের তাপমাত্রা নিয়ন্ত্রণে ব্যবহৃত হয়। বিশেষ করে গ্রীষ্মকালে এর ব্যবহার অনেক বেশি হয়ে পড়ে।